Хорхе Гаитан Дуран
Знам, че живея

Превод от испански: Александър Муратов, Атанас Далчев, 1968

chitanka.info

Знам, че живея в този ден красив и мирен,

до тебе близо легнал. Лято е. От зноя

затоплени, овошките в ръката твоя

сред пладнята изливат гъстия си мирис.

Не беше този свят лъчист, преди честити

да се излегнем тук. Не бива от копнежа

ний да изтръгваме човешката и свежа

любов, която предизвиква и звездите!

Аз тичам гол към синевата на морето.

Като при слънце връщам се при теб и, слети,

се раждаме в познанието ни взаимно.

Усещам аз потта на пладнята гореща.

Червено вино пием в празничната среща,

в която за смъртта си спомняме предимно.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.